****

**ประกาศองค์การบริหารส่วนตำบลเขากระปุก**

**เรื่อง รับแบบคำขอลงทะเบียนรับเงินเบี้ยความพิการ ประจำปีงบประมาณ พ.ศ. ๒๕๖๑ เพิ่มเติม**

ตามที่กระทรวงมหาดไทยได้ประกาศใช้ระเบียบกระทรวงมหาดไทยว่าด้วยหลักเกณฑ์ การจ่ายเงินเบี้ยความพิการให้คนพิการขององค์กรปกครองส่วนท้องถิ่น (ฉบับที่ ๒) พ.ศ. ๒๕๕๙ซึ่งตามนัย ข้อ ๗ ให้คนพิการที่ได้จดทะเบียนคนพิการตามกฎหมายว่าด้วยการส่งเสริมคุณภาพชีวิตคนพิการลงทะเบียนและยื่นคำขอรับเงินเบี้ยความพิการด้วยตนเองต่อองค์กรปกครองส่วนท้องถิ่นที่ตนมีภูมิลำเนา ณ ที่ทำการองค์กรปกครองส่วนท้องถิ่น หรือสถานที่ที่องค์กรปกครองส่วนท้องถิ่นกำหนดและมีสิทธิรับเบี้ยความพิการในเดือนถัดไปนั้น

เพื่อให้การดำเนินการดังกล่าวเป็นไปด้วยความถูกต้อง เรียบร้อย องค์การบริหารส่วนตำบลเขากระปุก จึงขอประกาศให้ผู้พิการที่มีคุณสมบัติตามหลักเกณฑ์ต่อไปนี้ และมีความประสงค์จะขอรับเงินเบี้ยความพิการติดต่อยื่นแบบคำขอลงทะเบียนรับเงินเบี้ยความพิการ ประจำปีงบประมาณ พ.ศ. ๒๕๖๑ เพิ่มเติม ณ ที่ทำการองค์การบริหารส่วนตำบลเขากระปุก ในวันและเวลาราชการ โดยคุณสมบัติของผู้มีสิทธิได้รับเงินเบี้ยความพิการต้องเป็นผู้มีคุณสมบัติและไม่มีลักษณะต้องห้าม ดังต่อไปนี้

(๑) มีสัญชาติไทย

(๒) มีภูมิลำเนาอยู่ในเขตองค์กรปกครองส่วนท้องถิ่นตามทะเบียนบ้าน

(๓) มีบัตรประจำตัวคนพิการตามกฎหมายว่าด้วยการส่งเสริมคุณภาพชีวิตคนพิการ

(๔) ไม่เป็นบุคคลซึ่งอยู่ในความอุปการะของสถานสงเคราะห์ของรัฐ

กรณีผู้พิการมีความจำเป็นที่ไม่สามารถมาลงทะเบียนด้วยตนเองได้ ผู้พิการอาจมอบอำนาจเป็นลายลักษณ์อักษรให้ผู้อื่นเป็นผู้ยื่นคำขอแทนพร้อมหลักฐานลงลายมือชื่อรับรองความถูกต้องดังต่อไปนี้

(๑) บัตรประจำตัวคนพิการตามกฎหมาย กฎหมายว่าด้วยการส่งเสริมคุณภาพชีวิตคนพิการ


(๒) บัตรประชาชน พร้อมสำเนาเอกสาร

(๓) ทะเบียนบ้านพร้อมสำเนาเอกสาร

(๔) สำเนาสมุดบัญชีเงินฝากธนาคาร **(ของธนาคาร ธกส. ได้ทุกสาขา)** ประเภทออมทรัพย์

จึงประกาศมาเพื่อทราบโดยทั่วกัน

ประกาศ ณ วันที่ ๑๒ เดือน ตุลาคม พ.ศ. ๒๕๖๐



(นายธีรพงษ์ เอี่ยมสะอาด)

นายกองค์การบริหารส่วนตำบลเขากระปุก